OpenLLM-France/wikimedia huggingface dataset:
# Fergus Mòr Mac Earca

Fergus Mòr Mac Earca, segons l'ortografia del gaèlic escocès, va ser un rei llegendari de Dál Riata. Fill d'Erc Mac Eochaid, hauria ocupat els territoris del nord-oest d'Escòcia i, suposadament, hauria compartit les seves conquestes amb els seus germans Loarn i Oengus.

## Biografia

Cap a finals del segle v, Erc Mac Eochaid, mort cap al 474 i descendent del fill d'Ard ri Érenn, Conaire Cóem (157-165), de Caibre Riada (cap al 220), va regnar al territori irlandès del regne de Dál Riata, situat a l'actual comtat d'Antrim, a l'Ulster. Segons el Senchus Fer n-Alban, un document genealògic del segle x, tres dels sis fills del rei, Fergus, Loarn i Oengus, van encapçalar una expedició per tal de fundar o, segurament, per reforçar una colònia creada a ultramar. Beda, “El Venerable” relata aquest fet a finals del segle viii de la forma següent:
    La Bretanya acollia un tercer poble, els scots. Aquests van emigrar sota el comandament del seu cabdill, Reuda [és a dir, Caibre Riada, el fundador d'un primer assentament, que de vegades es confon amb el seu descendent, el rei Fergus Mòr Mac Earca], van ocupar, o bé negociant, o bé per la força, algunes colònies que avui dia encara conserven. Encara se’ls anomena Dalreudins, del nom del seu cabdill, ja que en la seva llengua "daal" significa "una pàtria".
Els escocesos es van establir al nord-oest de l'Escòcia actual, i Fergus Mòr Mac Earca, o bé el seu germà Loarn, va ser potser el primer rei independent d'aquest territori, que ocupava una regió irlandesa. Els tres germans se'l van repartir, i hi van establir el seu primer clan (en irlandès antic, cinél o cenél), un mot que, a més, significa "aparentat, descendent".
El Duan Albanach dona a Fergus Mòr un regnat de vint-i-set anys. Als Annals de Tigernach només s'exposa la seva mort, l'any 503, on s'anota: Mort de Fergus Mòr Mac Earca, el qual va ocupar una part de [Gran] Bretanya amb la gent de Dál Riata.

## Posteritat

El Senchus Fer n-Alban només atribueix un fill únic i successor de Fergus Mòr, Domangart Mac Fergusa, pare de Gabrán Mac Domangairt, epònim del Cenél Gabráin i de Comgall Mac Domangairt, ancestre del Cenél Comgaill.
Tot i que la seva existència real és dubtosa, la importància pòstuma de Fergus Mòr Mac Earca recau en la fundació del regne en el context del mite nacional de l'Escòcia medieval i del Renaixement. Els sobirans del regne d'Escòcia, des de Kenneth I d'Escòcia fins a l'actualitat, es proclamen descendents de Fergus Mòr.

## Referències

Broun, Dauvit (2001) «Dál Riata». A: Lynch, Michael [ed.] (2001) The Oxford Companion to Scottish History. Oxford: Oxford University Press.
Campbell, Ewan (2001) «Were the Scots Irish?». A: Antiquity 75 (2001), p. 285–292.
Foster, Sally (2004) Picts, Gaels, and Scots: Early Historic Scotland. Londres: Batsford.

## Vegeu també

* Dál Riata

## Enllaços externs

* CELT, Corpus de textos irlandesos. (anglès)
# Fergus Suter

Fergus Suter (Glasgow, 21 de novembre de 1857 - Blackpool, 31 de juliol de 1916) va ser un paleta i futbolista escocès en els inicis d'aquest esport al Regne Unit, durant el segle xix. Ha estat considerat el primer futbolista professional de la història del futbol.
El seu primer equip fou el Partick, amb el que va començar a jugar contra equips anglesos: l'1 de gener de 1878 va jugar contra el Darwen a Barley Bank, i l'endemà contra el Blackburn Rovers a l'Alexandra Meadows. Cap a finals d'aquell any va començar a jugar al Darwen, de Lancashire, junt amb el seu amic Jimmy Love. En aquell moment el futobl estava considerat un esport amateur, i l'arribada de Suter al Darwen va aixecar sospites que havia rebut una remuneració per canviar d'equip. Amb el seu nou equip, Suter va arribar a quarts de finals de la FA Cup on va perdre contra l'Old Etonians. Durant l'estiu de 1880 la controvèrsia sobre el seu suposat professionalisme augmentà quan començà a jugar al Blackburn Rovers, que era el rival local del Darwen, rivalitat que augmentà amb la polèmica i els incidents en alguns partits. Posteriorment, el 1902 Suter hauria admès haver cobrat per jugar al futbol, en una entrevista publicada al Lancashire Daily Post. Amb el Blackburn, va guanyar tres finals de la FA Cup (1884, 1885 i 1886), i va arribar a participar en un partit de la nova lliga de futbol anglesa, el 22 de desembre del 1888 contra el West Bromwich. Ja retirat, Suter va dirigir l'Hotel Millstone a Darwen. Va morir a Blackpool el 1916.

## Recreació televisiva

Suter és un dels personatges principals de la minisèrie The English Game (Netflix, 2020), interpretat per Kevin Guthrie, on s'hi narra la seva trajectòria en aquella època de transformació del futbol i la primera victòria d'un equip format per obrers davant els Old Etonians a la final de la FA Cup. S'ha criticat el fet que la sèrie omet que aquell equip era el Blackburn Olympic i no el Blackburn Rovers, com pot semblar.

## Notes

* ↑ "Bé, no teníem un salari fix, però vam entendre que podíem rebre diners del tresorer quan sorgia l'ocasió. Possiblement passàvem tres setmanes sense rebre res, i després demanàvem i rebíem unes 10 £. Mai vam tenir cap problema".Vila, Carles «Suter & Love. Los pioneros profesionales del fútbol» (en castellà). Historias de Outsiders, 01-05-2020 [Consulta: 3 setembre 2020].

## Referències

* ↑ Martín, Luis «Fergus Suter, el paleta de Glasgow». El 9 esportiu, 11-03-2020 [Consulta: 3 setembre 2020].
* ↑ Padilla, Toni «Futbol i ficció, una relació d'amor i odi que, de tant en tant, funciona». ARA, 05-04-2020 [Consulta: 2 setembre 2020].
# Fira del Llibre d'Ocasió Antic i Modern

La Fira del Llibre d'Ocasió Antic i Modern és una fira comercial de llibres de vell organitzada anualment a Barcelona pel Gremi de Llibreters de Vell de Catalunya des de 1952. Anteriorment, era organitzada pel mateix Gremi integrat a l'INLE sota el nom de Gremio Sindical de Libreros, entre 1952 i 1961, i amb el nom de Gremi de Llibreters de Vell de Barcelona, entre 1962 i 1981. Sol celebrar-se normalment durant les Festes de la Mercè, a finals del mes de setembre.
Es desplega al voltant del monument Homenatge al llibre de Joan Brossa, entre la cruïlla de Gran Via de les Corts Catalanes i el Passeig de Gràcia de Barcelona. Hi participen llibreters d'arreu de Catalunya i de l'Estat espanyol. Els últims anys s'inaugura amb un pregó, que en anys anterior en alguns es feia i en d'altres no; després es presenta una exposició, cosa que no sempre s'ha fet, es fan algunes xerrades i es posa la placa del pregoner sota el Monument de Joan Brossa i les d'altres escriptors escollits pel Gremi.
A la pàgina web del Gremi de Llibreters de Vell de Catalunya es pot veure un ampli ventall dels cartells de les Fires amb reproducció de gravats antics i moderns.

## Referències

* 1 2 Cadena, 1991.
* ↑ La fira Arxivat 2018-10-12 a Wayback Machine. al web del Gremi de Llibreters
* ↑ «Cartells fires».

## Bibliografia

* Cadena, Josep M. Quaranta anys de la Fira del Llibre d'Ocasió Antic i Modern. Barcelona: Gremi de Llibreters de Vell de Catalunya, 1991.

## Enllaços externs

* Gremi de Llibreters de Vell de Catalunya
# Carrer Santa Rosa (Alella)

El Carrer Santa Rosa és una via pública d'Alella (Maresme) protegida com a Bé Cultural d'Interès Local.

## Descripció

És el carrer de traçat més irregular de tots els vials que configuren el barri del Rost, nucli que s'eleva a llevant de la riera amb carrers inclinats i estrets que el fan molt característic. S'estructura en tres trams de direccions clarament diferents, però només el primer tram, que es troba més al sud, té habitatges amb façana a aquest carrer, seguint la distribució típica del barri del Rost amb els habitatges al costat est del carrer i patis frontals a l'altra banda. Aquest tram de vial té una amplada aproximada de 5 m. Es tracta d'un conjunt de cinc habitatges molt homogeni de cases entre mitgeres de planta baixa i pis amb crugies estretes de 5 m. Les façanes mantenen uns trets característics comuns, com la planor de les façanes, les obertures petites de proporcions verticals, els eixos de composició vertical i els acabats amb arrebossats pintats de colors ocres i terrosos. Una cornisa comuna dentada dona unitat a tot el conjunt. El carrer està asfaltat, amb una petita vorera ceràmica al costat dels habitatges, on també hi trobem la il·luminació adossada a les façanes.

## Referències

* ↑ «Carrer Santa Rosa». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 20 maig 2019].
# Territori d'Orleans

El Territori d'Orleans va ser un territori organitzat incorporat als Estats Units que va existir de l'1 d'octubre de 1804 al 30 d'abril de 1812, quan va ser admès a la Unió com l'Estat de Louisiana.
El 1804, tota la Compra de la Louisiana al sud del paral·lel 33 es va convertir en el Territori d'Orleans, i la resta es va convertir en el Districte de Louisiana (que posteriorment seria reanomenat Territori de Louisiana, i, encara més tard, Territori de Missouri quan el Territori d'Orleans es va convertir en l'Estat de Louisiana).
El 10 d'abril de 1805 la Legislatura Territorial va organitzar 12 comtats: Comtat d'Orleans, de LaFourche, d'Acadia, d'Iberville, d'Attakapas, de Pointe Coupée, d'Opelousas, Rapides, Concordia, de Natchitoches, d'Ouachita, i Costa Alemanya.
Les Parròquies de Florida a la banda oriental del riu Mississipi no van ser incloses al Territori d'Orleans en aquell moment, ja que van estar en el territori espanyol de la Florida Occidental fins que es van annexar formalment el 14 d'abril de 1812. La frontera occidental amb el Texas espanyol no va ser completament definida fins al Tractat d'Adams-Onís l'any 1819. Una franja de terra coneguda com l'Estat Lliure de Sabine, a l'est del riu Sabine, va servir com a zona de buidatge neutre des de 1807 fins a 1819.
El Territori d'Orleans va ser el lloc de la revolta de l'esclavitud més gran de la història estatunidenca, l'Aixecament de la Costa Alemanya de 1811.
# Basar (Accad)

Basar era un regne semita de l'alt Eufrates, que probablement es pot identificar amb la regió de Djebel Bishri.
Es creu que Sargon d'Accad va ser originari d'aquesta zona i el seu besnet Xar-Kali-Xarri hi va combatre els amorreus, que el van envair cap al 2200 aC. Els textos conservats diuen que «els amorreus van ser vençuts a la muntanya de Basar». Les muntanyes de Basar es podrien estendre entre l'Eufrates i Palmira.

## Bibliografia

* ↑ Cassin, Elena (et al.) (eds.). Los imperios del antiguo oriente: del paleolítico a la mitad del segundo milenio. Madrid: Siglo XXI, 1979, p. 87, 142. ISBN 8432301183.
Viccionari
# Emily Faithfull

Emily Faithfull (Headley, Surrey, 27 de maig de 1835 – 31 de maig de 1895) fou una militant britànica pels drets de les dones.

## Biografia

Emily Faithfull va néixer a Headley Rectory, al comtat de Surrey. Fou la filla petita del reverend Ferdinand Faithfull i d'Elisabeth Mary Harrison. Faithfull va estudiar a l'escola de Kensington. Es va interessar per les condicions de vida de les dones obreres, i va treballar per millorar les seves activitats, fins al moment força limitades.
Al 1859 es va unir al grup de dones del Grup Langham Place, que defensaven la reforma legal, educativa i laboral per a les dones, amb les quals va fundar la Society for Promoting the Employment of Women. En formaven part, entre d'altres, Barbara Leigh Smith, Barbara Bodichon, Jessie Boucherett, Emily Davies o Bessie Rayner Parks; Emily Faithfull n'era la secretària.
El 1860 va posar en marxa una impremta per a dones a Londres, The Victoria Press. Fins al 1866 publicà el periòdic feminista English Woman's Journal. Des de 1863 fins a 1881 va publicar el Victoria Magazine, que tenia una periodicitat mensual.
Faithfull i la seva impremta guanyaren ràpidament la reputació de produir un excel·lent treball, i esdevingué impressora i editora autoritzada per la reina Victòria del Regne Unit. No només va escriure per a la revista Victoria Magazine, sinó també per a altres mitjans, com The Lady's Pictorial i la Gaceta del Pall Mall.
Emily Faithfull va ser una de les primeres dones a unir-se a la Women's Trade Union League fundada el 1875 per Emma Paterson. El 1872 va fer la seva primera visita als Estats Units, on va pronunciar diverses conferències. Hi va tornar el 1882 i el 1883-4, i després escrigué Three Visits to America (1884). També va publicar una novel·la, al 1868, Change Upon Change, en què defensa la necessitat de l'educació de les dones. El 1874 va participar en l'establiment de la Women's Printing Society i al 1877, en la fundació del West London Express.

## Referències

* 1 2 3 Awcock, Hannah. «Turbulent Londoners: Emily Faithfull, 1835-1895» (en anglès), 02-05-2019. [Consulta: 9 abril 2023].
* ↑ Norman, Jeremy. «Emily Faithfull Founds the Victoria Press for the Employment of Women». History of Information. [Consulta: 9 abril 2023].
* ↑ Stone, James S. Emily Faithfull: Victorian Champion of Women's Rights. Toronto: P.D. Meany, 1994, p. 23.
* ↑ «Papers of Emily Faithfull: autograph letters - Archives Hub». [Consulta: 9 abril 2023].
# Sebastian May

Sebastian May (Arnstadt, 6 d'octubre de 1988) va ser un ciclista alemany, professional del 2007 al 2009. Un cop retirat passà a dirigir el Thüringer Energie Team, l'equip on havia militat.

## Palmarès

* 2009
** 1r al Mainfranken-Tour i vencedor d'una etapa

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# Diasemiopsis

Diasemiopsis és un gènere d'arnes de la família Crambidae.

## Taxonomia

* Diasemiopsis leodocusalis (Walker, 1859)
* Diasemiopsis ramburialis (Duponchel, 1833)

## Referències

* ↑ «GlobIZ search». Global Information System on Pyraloidea. [Consulta: 21 febrer 2019].
# Distribució normal plegada

La distribució normal plegada és una distribució de probabilitat relacionada amb la distribució normal. Donada una variable aleatòria X distribuïda normalment amb mitjana μ i variància σ$^2$, la variable aleatòria Y = |X| té una distribució normal plegada. Aquest cas es pot trobar si només es registra la magnitud d'alguna variable, però no el seu signe. La distribució s'anomena "plegada" perquè la massa de probabilitat a l'esquerra de x = 0 es plega prenent el valor absolut. En la física de la conducció de calor, la distribució normal plegada és una solució fonamental de l'equació de calor en el mig espai; correspon a tenir un aïllant perfecte en un hiperplà per l'origen.

## Definicions
### Densitat

$f_{Y}(x;\mu ,\sigma ^{2})={\frac {1}{\sqrt {2\pi \sigma ^{2}}}}\,e^{-{\frac {(x-\mu )^{2}}{2\sigma ^{2}}}}+{\frac {1}{\sqrt {2\pi \sigma ^{2}}}}\,e^{-{\frac {(x+\mu )^{2}}{2\sigma ^{2}}}}$
per a x ≥ 0, i 0 en qualsevol altre lloc. Una formulació alternativa ve donada per
$f\left(x\right)={\sqrt {\frac {2}{\pi \sigma ^{2}}}}e^{-{\frac {\left(x^{2}+\mu ^{2}\right)}{2\sigma ^{2}}}}\cosh {\left({\frac {\mu x}{\sigma ^{2}}}\right)}$
on cosh és la funció hiperbòlica del cosinus. Es dedueix que la funció de distribució acumulada (CDF) ve donada per:
$F_{Y}(x;\mu ,\sigma ^{2})={\frac {1}{2}}\left[{\mbox{erf}}\left({\frac {x+\mu }{\sqrt {2\sigma ^{2}}}}\right)+{\mbox{erf}}\left({\frac {x-\mu }{\sqrt {2\sigma ^{2}}}}\right)\right]$
per a x ≥ 0, on erf és la funció d'error. Aquesta expressió es redueix al CDF de la distribució mitja normal quan μ = 0.
La mitjana de la distribució plegada és llavors
$\mu _{Y}=\sigma {\sqrt {\frac {2}{\pi }}}\,\,\exp \left({\frac {-\mu ^{2}}{2\sigma ^{2}}}\right)+\mu \,{\mbox{erf}}\left({\frac {\mu }{\sqrt {2\sigma ^{2}}}}\right)$
o
$\mu _{Y}={\sqrt {\frac {2}{\pi }}}\sigma e^{-{\frac {\mu ^{2}}{2\sigma ^{2}}}}+\mu \left[1-2\Phi \left(-{\frac {\mu }{\sigma }}\right)\right]$
on $\Phi$ és la funció de distribució acumulada normal:
$\Phi (x)\;=\;{\frac {1}{2}}\left[1+\operatorname {erf} \left({\frac {x}{\sqrt {2}}}\right)\right].$

## Referències

* ↑ «5.13: The Folded Normal Distribution» (en anglès). https://stats.libretexts.org,+05-05-2020.+[Consulta: 26 juny 2023].
* ↑ Leone, F. C.; Nelson, L. S.; Nottingham, R. B. «The Folded Normal Distribution». Technometrics, 3, 4, 1961, pàg. 543–550. DOI: 10.2307/1266560. ISSN: 0040-1706.
* ↑ «Folded Normal Distribution & Half-Normal Distribution» (en anglès). https://www.statisticshowto.com.+[Consulta: 26 juny 2023].
* ↑ Elandt, Regina C. «The Folded Normal Distribution: Two Methods of Estimating Parameters from Moments». Technometrics, 3, 4, 1961, pàg. 551–562. DOI: 10.2307/1266561. ISSN: 0040-1706.
# Drebkau

Drebkau (baix sòrab: Drjowk) és una ciutat alemanya que pertany a l'estat de Brandenburg. El 2020 tenia 5508 habitants.

## Divisió administrativa

Comprèn els nuclis urbans de:
* Casel (Kozle)
* Domsdorf (Domašojce)
* Greifenhain (Maliń)
* Jehserig (Jazorki)
* Kausche (Chusej)
* Laubst (Lubošc)
* Leuthen (Lutol)
* Schorbus (Skjarbošc)
* Siewisch (Źiwize)
També comprèn els veïnat d'Auras (Huraz), Golschow (Golašow), Göritz (Chorice), Illmersdorf (Njamorojce), Klein Oßnig (Woseńck), Koschendorf (Košnojce), Löschen (Lĕziny), Merkur (Merkur), Papproth (Paprotna), Radensdorf (Radowašojce), Rehnsdorf (Radušc) und Steinitz (Šćeńc).

## Referències

* ↑ Bevölkerungsentwicklung und Bevölkerungsstand im Land Brandenburg Dezember 2020 (pdf) (en alemany). Potsdam: Amt für Statistik Berlin-Brandenburg, 2021, p. 13. Arxivat 2022-01-02 a Wayback Machine.

## Enllaços externs

* Drebkau - Lloc web oficial
# Drecera de teclat

Una drecera de teclat és una tecla o seqüència de tecles que efectua una acció definida prèviament (bé per l'usuari, bé pel programador de l'aplicació). Aquestes accions es poden realitzar habitualment d'una altra manera més complexa, bé navegant pels menús, bé teclejant una instrucció més extensa, o bé utilitzant el ratolí. En reduir aquests passos en combinacions de tecles, s'aconsegueix que l'usuari redueixi temps i optimitzi la usabilitat dels fòrums, d'aquí el seu nom drecera de teclat.

## Vegeu també

* Dreceres de Wikipedia, enllaços breus cap a pàgines d'ús freqüent.

## Referències

* ↑ «Una drecera del teclat perillosa per al Word». Apunts d'assessorament lingüístic i de terminologia. unitat d'Assessorament Lingüístic i Terminologia dels Serveis Lingüístics de la UB, 23-11-2011. [Consulta: 13 gener 2013].
# Dot.

Dot. és una sèrie de dibuixos animats basada en el llibre de Randi Zuckerberg. La sèrie va debutar al canal canadenc CBC Kids el 6 de setembre de 2016. La sèrie es va estrenar posteriorment a Universal Kids (aleshores coneguda com Sprout) als Estats Units el 22 d'octubre de 2016. També es mostra a Tiny Pop al Regne Unit des del 2017. El gener de 2018, Dot. es va renovar per a una segona temporada, que es va estrenar el 6 d'octubre de 2018. L'11 de febrer de 2023 es van estrenar les dues primeres temporades doblades al català al canal SX3.

## Referències

* ↑ «New Sprout Research Survey Shows Parents Struggle With Tech Shaming And Need For Kid-Tech Roadmap». WRCB, 20-10-2016. Arxivat de l'original el 10 gener 2017. [Consulta: 12 novembre 2016].
* ↑ «Industrial Bros., Jim Henson see more Dot».
* ↑ «Dot». Zap2it. [Consulta: 25 octubre 2018].
* ↑ «Dot». Goita què fan, ara!. [Consulta: 22 febrer 2023].
* ↑ «El SX3 aposta per despertar vocacions científiques i STEM entre les nenes amb programació especial en el Dia de les Dones i Nenes en la Ciència». CCMA, 09-02-2023. [Consulta: 22 febrer 2023].

## Enllaços externs

* Dot. a SX3
# Donax

Donax és un gènere de mol·luscs bivalves marins comestibles, conegudes com a tellerines o tellines.

## Ecologia

Habiten a la zona intermareal i de l'escombratge de l'onatge de les platges sorrenques, en les costes tropicals i temperades de tot el món. Es troben alineades verticalment a la sorra de platges exposades, de vegades en altes concentracions. Quan les ones porten les cloïsses fora de la sorra, caven de nou molt ràpidament en un altre lloc. Són filtradores. Algunes espècies, com Donax variabilis, migren vertical i horitzontalment amb els canvis de les marees.
Aquestes bivalves pode utilitzar l'acció de les ones per moure's cap amunt i cap avall de la platja, ràpidament enterrant-se en una nova ubicació abans que puguin ser arrossegades, en l'anomenada "dansa de la tellerina".

## Taxonomia

El gènere Donax està format per almenys 86 espècies, entre les quals es troben les següents:
* Donax acutangulus
* Donax asper
* Donax bruneirufi
* Donax californicus
* Donax carinatus
* Donax cuneatus
* Donax denticulatus
* Donax dentifer
* Donax faba
* Donax gouldii
* Donax gracilis
* Donax hanleyanus
* Donax madagascariensis
* Donax oweni
* Donax pallidus
* Donax peruvianus
* Donax punctatostriatus
* Donax rugosus
* Donax serra
* Donax striatus
* Donax trunculus - tellerina o tellina
* Donax variabilis
* Donax variegatus
* Donax venustusus
* Donax vittatus - rossellona o xarleta

## Referències

* ↑ García, Natividad; Atulio Prieto; Renny Alzola y César Ldeiros (2003) "Crecimiento y distribución de tallas de Donax denticulatus"; Revista Científica FCV_LUZ XIII (6): 464-470.
* ↑ Donax Linnaeus, 1758 ; WoRMS taxon details.
# Dragan Jovanović

Dragan Jovanović (en serbi: Драган Јовановић) (29 de setembre de 1903 - 2 de juny de 1936) fou un futbolista serbi de la dècada de 1920.
Fou 8 cops internacional amb la selecció iugoslava.
Fou jugador, i més tard entrenador, del club SK Jugoslavija de Belgrad. Jugà 252 partits oficials i marcà 331 gols per al club.

## Palmarès
### Jugoslavija

* Lliga iugoslava de futbol (2): 1924, 1925

## Referències

* ↑ (serbi) Perfil a reprezentacija.rs
* ↑ Gola istina: kraljevi strelaca by Živko M. Bojanić and Slobodan Jovanović, pag. 16 (serbi)
# East Quincy

East Quincy és una concentració de població designada pel cens dels Estats Units a l'estat de Califòrnia. Segons el cens del 2000 tenia 2.398 habitants.

## Demografia

Segons el cens del 2000, East Quincy tenia 2.398 habitants, 1.016 habitatges, i 667 famílies. La densitat de població era de 76,7 habitants/km².
Dels 1.016 habitatges en un 32,3% hi vivien nens de menys de 18 anys, en un 49,6% hi vivien parelles casades, en un 11,4% dones solteres, i en un 34,3% no eren unitats familiars. En el 27,3% dels habitatges hi vivien persones soles el 6,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,32 i el nombre mitjà de persones que vivien en cada família era de 2,8.
Per edats la població es repartia de la següent manera: un 24,3% tenia menys de 18 anys, un 9,5% entre 18 i 24, un 26,2% entre 25 i 44, un 28% de 45 a 60 i un 12% 65 anys o més.
L'edat mediana era de 39 anys. Per cada 100 dones de 18 o més anys hi havia 101,2 homes.
La renda mediana per habitatge era de 35.648 $ i la renda mediana per família de 50.000 $. Els homes tenien una renda mediana de 38.107 $ mentre que les dones 21.815 $. La renda per capita de la població era de 17.299 $. Entorn del 9,5% de les famílies i el 14,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- East Quincy». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 17 juliol 2010].
* ↑ «Geographic Comparison Table- East Quincy». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 17 juliol 2010].
# Dubai Studio City

Dubai Studio City és una zona especialitzada de a la ciutat de Dubai, Emirats Àrabs Units, construïda pel govern de l'emirat de Dubai per ser el lloc de creació, producció, distribució de pel·lícules, música, vídeos, televisió i similars. A la zona hi ha apartaments i zones residencials i alguns hotels. Dues zones s'han creat darrerament per de fer-li la competència: una a Fujairah, la Fujairah Creative City, i una a Ras al-Khaimah, la Ras Al Khaimah Media Free Zone and Film City (2006).